<classify> KWA mara ya kwanza Mahakama ya Rufaa Tanzania, imesikiliza mashauri manane ya Mahakama Kuu Kanda ya Mbeya kwa kupitia mfumo wa kutumia teknolojia ya video.Rufaa hizo ambazo zimesikilizwa na kuanzia juzi ni za Mkoa wa Mbeya na Rukwa, ambapo zimesikilizwa kati ya Kituo cha Mafunzo kilichopo Mahakama ya Hakimu Mkazi Kisutu, Dar es Salaam na Mahakama ya Mbeya.Miongoni kwa rufaa zilizosikilizwa ni ya Venance Kazuri dhidi ya Eldard Sospeter pamoja na Agness Sanga dhidi ya Among Halinga na Peter Haonga mbele ya Jaji Jacobs Mwambegele.Pia rufaa namba 382018 ya aliyekuwa askari polisi namba F 5842 DC Maduhu dhidi ya Jamhuri na namba 12019 ya Charles Kalunga na wenzake dhidi ya Mkurugenzi wa Mashitaka nchini DPP mbele ya Jaji Rehema Mkuye.Rufaa nyingine ni namba 32018 ya Festo Sodi dhidi ya Ihombe Village Council na kesi namba 1002018 ya Osward Mruma dhidi ya Mbeya City na rufaa namba 22018 ya Ismail Shaban dhidi ya Jamhuri, zilizosikilizwa mbele ya Jaji Sivangirwa Mwangesi.Nyingine ni rufaa ya Faman Investment T Ltd dhidi ya Dk Anthony Nsonjo na wenzake, iliyosikilizwa mbele ya Jaji Gerald Ndika.Akizungumza jana baada ya usikilizwaji wa mashauri hayo, Naibu Msajili wa Mahakama ya Rufani, Elizabeth Mkwizu alisema mfumo huo unapunguza gharama na kwamba unalenga utoaji wa haki kwa wakati.Mkwizu alisema gharama inayotumika kuendesha mashauri hayo kwa teknolojia ya video ni Sh 140,000 kwa siku, tofauti na majaji kusafiri na watumishi wao kwenda Mbeya kwa ajili ya kusikiliza mashauri hayo.Faida mojawapo ya mfumo huu husaidia kupunguza gharama kwani ili majaji waweze kwenda Mbeya kusikiliza mashauri inawapasa kulipia gharama kubwa za malazi wao pamoja na watumishi wao wanaoongozana nao, lakini mfumo huo unatumia shilingi 70,000 kwa Kisutu na 70,000 kwa Mbeya ili kukamilisha usikilizwaji huo, amesema.Alisisitiza kuwa mashauri yote ya Mbeya na Sumbawanga, walitakiwa wafuatwe, lakini kwa mfumo huo wanatimiza malengo ya mahakama ya utoaji wa haji kwa wote na kwa wakati.Moja ya rufaa iliyosikilizwa ni ya Sanga, ambaye yupo Mbeya na hakuwa na wakili kupitia teknolojia ya video, ambaye aliiomba mahakama Jaji ambaye alikuwa Kisutu kumuongezea muda wa kufungua ili kukata rufaa dhidi ya Halinga na Haonga, ambao wanadaiwa kuuza nyumba ya urithi.Sanga alidai sababu ya kuongezewa muda ni baada ya Mahakama Kuu kanda hiyo kumkatalia kuomba kesi kusikilizwa nje ya muda.Alidai kuwa alicheleweshewa kupewa nakala ya hukumu, ambayo ilitoka Julai 14, 2017 na kupata nakala hizo Agosti 4, 2017 hivyo alichelewa kufungua kesi. Kila mtu anatakiwa aridhike na kile alichokitafuta kwa juhudi zake na isiliwe na mtu mwingine hivyo, naomba nipatiwe haki hiyo, alidai Sanga.  <topic>: kitaifa 